Document ID: 32012R0792

KOMISSION TÄYTÄNTÖÖNPANOASETUS (EU) N:o 792/2012,
annettu 23 päivänä elokuuta 2012,
luonnonvaraisten eläinten ja kasvien suojelusta niiden kauppaa sääntelemällä annetussa neuvoston asetuksessa (EY) N:o 338/97 säädettyjen lupien, todistusten ja muiden asiakirjojen mallia koskevista yksityiskohtaisista säännöistä ja komission asetuksen (EY) N:o 865/2006 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97 (1) ja erityisesti sen 19 artiklan 1 kohdan,
sekä katsoo seuraavaa:
(1)
Olisi annettava säännökset, joilla asetus (EY) N:o 338/97 pannaan täytäntöön ja varmistetaan, että luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (CITES), jäljempänä ’yleissopimus’, määräyksiä noudatetaan kaikilta osin.
(2)
Asetuksen (EY) N:o 338/97 ja luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 täytäntöönpanoa koskevista yksityiskohtaisista säännöistä 4 päivänä toukokuuta 2006 annetun komission asetuksen (EY) N:o 865/2006 (2) yhdenmukaisen täytäntöönpanon varmistamiseksi on tarpeen vahvistaa kyseisissä asetuksissa säädettyjen lupien, todistusten ja muiden asiakirjojen mallit.
(3)
Yleissopimuksen osapuolikokouksen Dohassa (Qatarissa) 13 päivästä 25 päivään maaliskuuta 2010 pidetyssä viidennessätoista kokouksessa tehtiin eräisiin päätöslauselmiin muutoksia, jotka koskevat muun muassa lupien ja todistusten yhdenmukaistamista sekä alkuperätunnusten muutoksia. Näiden päätöslauselmien huomioon ottamiseksi on tarpeen muuttaa malleja vastaavasti. Lisäksi tarvitaan muutoksia, joilla kyseisistä asiakirjoista saadaan käyttäjien ja kansallisten hallintoviranomaisten kannalta selkeämpiä.
(4)
Tämän vuoksi olisi määriteltävä näiden lomakkeiden käyttöä koskevat yhtenäiset edellytykset vahvistamalla asetuksen (EY) N:o 865/2006 soveltamisen yhteydessä käytettävät mallit, ohjeet ja selitykset.
(5)
Nämä yhtenäiset edellytykset olisi vahvistettava yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 (3) 5 artiklassa säädettyä tarkastelumenettelyä noudattaen. Kyseiset edellytykset on tarpeen sisällyttää asetuksesta (EY) N:o 865/2006 erilliseen täytäntöönpanoasetukseen.
(6)
Sen vuoksi asetusta (EY) N:o 865/2006 olisi muutettava.
(7)
Tässä asetuksessa säädetyt toimenpiteet ovat luonnonvaraisen eläimistön ja kasviston kauppaa käsittelevän komitean lausunnon mukaisia,
ON HYVÄKSYNYT TÄMÄN ASETUKSEN:
1 artikla
Yleiset säännökset
Asetuksessa (EY) N:o 338/97 ja asetuksessa (EY) N:o 865/2006 säädettyjen lupien, todistusten ja muiden asiakirjojen lomakkeiden mallit ja tekniset vaatimukset vahvistetaan tässä asetuksessa. Mallit ja tekniset vaatimukset vahvistetaan seuraaville asiakirjoille:
1)
tuontiluvat
2)
vientiluvat
3)
jälleenvientitodistukset
4)
henkilökohtaista omistusta koskevat todistukset
5)
näytekokoelmatodistukset
6)
tuonti-ilmoitukset
7)
kiertävien näyttelyjen todistukset
8)
henkilökohtaista omistusta koskevien todistusten ja kiertävien näyttelyjen todistusten lisälehdet
9)
asetuksen (EY) N:o 338/97 5 artiklan 2 kohdan b alakohdassa, 3 ja 4 kohdassa sekä 8 artiklan 3 kohdassa ja 9 artiklan 2 kohdan b alakohdassa säädetyt todistukset
10)
asetuksen (EY) N:o 338/97 7 artiklan 4 kohdassa tarkoitetut nimilaput.
2 artikla
Lomakkeet
1. Lomakkeiden, joille laaditaan tuontiluvat, vientiluvat, jälleenvientitodistukset, henkilökohtaista omistusta koskevat todistukset, näytekokoelmatodistukset sekä näitä asiakirjoja koskevat hakemukset, on oltava kansalliseen käyttöön varattua tilaa lukuun ottamatta liitteessä I olevan mallin mukaisia.
2. Lomakkeiden, joille laaditaan tuonti-ilmoitukset, on oltava kansalliseen käyttöön varattua tilaa lukuun ottamatta liitteessä II olevan mallin mukaisia. Niissä voi olla sarjanumero.
3. Lomakkeiden, joille laaditaan kiertävien näyttelyjen todistukset ja niitä koskevat hakemukset, on oltava kansalliseen käyttöön varattua tilaa lukuun ottamatta liitteessä III olevan mallin mukaisia.
4. Lomakkeiden, joille laaditaan henkilökohtaista omistusta koskevien todistusten ja kiertävien näyttelyjen todistusten lisälehdet, on oltava liitteessä IV olevan mallin mukaisia.
5. Lomakkeiden, joille laaditaan asetuksen (EY) N:o 338/97 5 artiklan 2 kohdan b alakohdassa, 3 ja 4 kohdassa, 8 artiklan 3 kohdassa sekä 9 artiklan 2 kohdan b alakohdassa säädetyt todistukset sekä tällaisia todistuksia koskevat hakemukset, on oltava kansalliseen käyttöön varattua tilaa lukuun ottamatta tämän asetuksen liitteessä V olevan mallin mukaisia.
Jäsenvaltiot voivat kuitenkin säätää, että valmiiksi painetun tekstin sijasta lomakkeen kohtiin 18 ja 19 sisällytetään ainoastaan asianmukainen todistuksen ja/tai luvan myöntämistä koskeva lausuma.
6. Asetuksen (EY) N:o 338/97 7 artiklan 4 kohdassa tarkoitettujen nimilappujen on oltava tämän asetuksen liitteessä VI olevan mallin mukaisia.
3 artikla
Lomakkeita koskevat tekniset vaatimukset
1. Edellä 2 artiklassa tarkoitettuihin lomakkeisiin käytettävässä paperissa ei saa olla mekaanista massaa, ja paperin on oltava kirjoituspaperiksi tarkoitettua paperia, jonka paino on vähintään 55 grammaa/neliömetri.
2. Edellä 2 artiklan 1-5 kohdassa tarkoitettujen lomakkeiden on oltava kooltaan 210 x 297 millimetriä (A4), ja niiden pituus saa olla enintään 18 millimetriä määrämittaa pienempi tai enintään 8 millimetriä sitä suurempi.
3. Edellä 2 artiklan 1 kohdassa tarkoitettuihin lomakkeisiin käytettävän paperin värin on oltava
a)
valkoinen alkuperäiskappaleessa (lomake 1), ja siinä on oltava guilloche-kuviointi, joka on painettu harmaalla paperin etupuolelle siten, että kaikki mekaaniset tai kemialliset väärennökset on mahdollista havaita;
b)
keltainen luvan- tai todistuksenhaltijan kappaleessa (lomake 2);
c)
vaaleanvihreä kappaleessa, joka on tarkoitettu viejä- tai jälleenviejämaalle, jos kyseessä on tuontilupa, tai kappaleessa, joka tullin on palautettava luvan tai todistuksen myöntäneelle hallintoviranomaiselle, jos kyseessä on vientilupa tai jälleenvientitodistus (lomake 3);
d)
vaaleanpunainen luvan tai todistuksen myöntäneen hallintoviranomaisen kappaleessa (lomake 4);
e)
valkoinen hakemuksessa (lomake 5).
4. Edellä 2 artiklan 2 kohdassa tarkoitettuihin lomakkeisiin käytettävän paperin värin on oltava
a)
valkoinen alkuperäiskappaleessa (lomake 1);
b)
keltainen tuojan kappaleessa (lomake numero 2).
5. Edellä 2 artiklan 3 ja 5 kohdassa tarkoitettuihin lomakkeisiin käytettävän paperin värin on oltava
a)
keltainen alkuperäiskappaleessa (lomake 1), ja siinä on oltava guilloche-kuviointi, joka on painettu harmaalla paperin etupuolelle siten, että kaikki mekaaniset tai kemialliset väärennökset on mahdollista havaita;
b)
vaaleanpunainen luvan tai todistuksen myöntäneen hallintoviranomaisen kappaleessa (lomake 2);
c)
valkoinen hakemuksessa (lomake 3).
6. Edellä 2 artiklan 4 ja 6 kohdassa tarkoitettuihin lisälehtiin ja nimilappuihin käytettävän paperin värin on oltava valkoinen.
7. Edellä 2 artiklassa tarkoitetut lomakkeet on painettava ja täytettävä jollakin unionin virallisista kielistä, jonka kunkin jäsenvaltion hallintoviranomaiset määrittävät. Lomakkeisiin on tarvittaessa sisällytettävä yhdellä yleissopimuksen virallisista työkielistä laadittu käännös.
8. Jäsenvaltiot ovat vastuussa 2 artiklassa tarkoitettujen lomakkeiden painatuksesta; 2 artiklan 1-5 kohdassa tarkoitettuja lomakkeita voidaan käyttää tietokoneistetussa luvan- tai todistuksenmyöntämismenettelyssä.
4 artikla
Muutetaan asetus (EY) N:o 865/2006 seuraavasti:
1)
Poistetaan 2 ja 3 artikla.
2)
Poistetaan liitteet I-VI.
5 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 27 päivästä syyskuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä elokuuta 2012.

Labels: 7
12
3
20